text: Tønder kræver ro i hønsehuset kl. 20.00
  09 oktober 2013 kl. 09.59
  Udvalget for teknik og miljø i Tønder har indskærpet nogle regler, der gør det muligt for borgerne at sove længe. De skal holde deres høns i ro.
  Kommunen har fået et voksende antal klager over larmende husdyr. I forvejen bliver kirke-klokken af nogle beboere opfattet som et irriterende vækkeur, og så er der nogle, der holder høns! Det giver ganske vist mulighed for at få friske morgen-æg, men høns og haner står tidligt op og larmer.
  
  Højst otte høns
  Folk klager også over rotter og stank fra hønse-lort. Det går ikke længer.
  Efter et møde i Teknik og Miljø-udvalget gøres det nu vitterligt, at høns og haner i villa-kvartererne får udgangsforbud fra klokken 20 til klokken syv om sommeren og klokken otte om vinteren.
  Høns og haner skal have anvist en soveplads i et lukket, mørkelagt hus, og i kommunale by-zoner må der højst være otte høns i et hønsehold. Udvalget indskærper, at reglerne gælder fra nu af.
  